Beraad oor grond vanjaar nog gehou | Netwerk24
Deur Llewellyn Prince 25 Februarie 2020 11:48
'n Presidensiële beraad oor die emosionele grondkwessie sal later vanjaar gehou word.
Dit het pres. Cyril Ramaphosa Dinsdagoggend aangekondig toe hy die Nasionale Huis van Tradisionele Leiers (NHTL) in die parlement amptelik geopen het.
Ramaphosa het die tradisionele leiers ook daaraan herinner dat die sluitingsdatum vir voorleggings oor die parlementêre proses om die Grondwet te wysig vir onteiening sonder vergoeding vinnig nader kom.
"Dit is 'n kritieke tyd vir die grondhervormingsproses in die land. Tradisionele leiers was aan die voorpunt om bydraes oor hierdie aangeleentheid te maak en die NHTL het die wetsontwerp daaroor na alle huise van tradisionele leierskap verwys. Jul deelname is van kritieke belang."
Volgens Ramaphosa was een van die besluite wat in 2017 op 'n indaba van tradisionele leiers geneem is, dat daar 'n presidensiële beraad oor die grondkwessie gehou moet word.